《重阳前二日泛木兰堂和黎美周作》
明代·邓云霄

芙蓉红袖列成行，秋色虚传是淡妆。星月满船浮绿酒，烟波随处濯沧浪。

蝶情未老宜花国，龙性难驯乐水乡。明发登高携胜侣，茱萸还比杜蘅香。

作者简介：明广东东莞人，字玄度。万历二十六年进士。授长洲知县，官至广西参政。有《冷邸小言》、《漱玉斋集》、《百花洲集》等。